Miercuri, 28 februarie 2024, în sala de consiliu și pe holurile Primăriei Ploiești, doi jurnaliști locali au fost înjurați și amenințați cu bătaia de tatăl unui consilier personal al primarului Andrei Volosevici.
Incidentul a provocat mai multe proteste ale presei locale, care a fost mai unită ca niciodată, dar și reacții ale unor organizații importante, precum Uniunea Ziariștilor Profesioniști din România sau Active Whatch.
Din sfera politică și administrativă două "voci" au tăcut. Este vorba de tandemul PSD de la viitoarele alegeri locale, Volosevici-Nanu.
Recunosc, de la primarul (încă) în funcție nu am avut așteptări, războiul cu presa fiind una dintre principalele preocupări ale sale în actualul mandat.
Apropos, poate explică dl primar Volosevici cum este posibil ca la cinci minunte după ce am solicitat un punct de vedere pe tema incidentului, adresă transmisă pe mail-ul oficial comunicare@ploiesti.ro și la care evident că nu am primit vreun răspuns, un reporter să fie sunat de individul respectiv ca să ne ceară socoteală? Cum poate avea acces o persoană fără nicio calitate oficială la corespondența unei instituții publice?! Evident, acest lucru nu se va întâmpla.
Revenind…la prefectul de Prahova și președintele PSD Prahova, Virgiliu Nanu, mă așteptam ca acesta să se delimiteze de comportamentul de tip interlop din sediul Primăriei Ploiești.
La aproape două săptămâni de la incident, domnul Nanu TACE. E dreptul său să o facă "pe persoană fizică", însă ca prefect NU poate.
Poate că nu aș fi scris acest text dacă Instituția Prefectului nu ar fi ales să trateze acest incident cu indiferență. Pentru că altfel nu pot caracteriza răspunsul pe care redacția noastră l-a primit de la Prefectura Prahova atunci când am solicitat un punct de vedere și pe care îl publicăm mai jos.
P.S. Spre deosebire de Prefectura Prahova, Inspectoratul Județean de Poliție a demonstrat că, cel puțin în acest caz, a aplicat legea, așa cum e ea – mă refer aici la amenda de 200 de lei aplicată individului recalcitrant al cărui nume nici nu merită să-l mai amintesc.